Návrh smernice

pre postup delegácie Slovenskej republiky na 64. zasadnutí
Valného zhromaždenia Organizácie Spojených národov

Rada pre všeobecné záležitosti a vonkajšie vzťahy Európskej únie schválila dňa 15. júna 2009 Priority Európskej únie na 64. zasadnutí Valného zhromaždenia OSN, ktoré sú spoločnými prioritami členských krajín Európskej únie na nadchádzajúcom VZ OSN. 
SR sa aktívne zúčastnila procesu prípravy spoločných priorít EÚ na pracovnej aj politickej úrovni, presadzovala témy komplexných reformných procesov v OSN, boja proti medzinárodnému terorizmu a odzbrojenia, reformy bezpečnostného sektora, podpory konceptu zodpovednosti chrániť a ochrany ľudských práv, ako aj témy spoločného a koordinovaného postupu proti globálnej hospodárskej a finančnej kríze a problematiku boja proti klimatickým zmenám. Priority SR boli akceptované a sú súčasťou spoločných priorít EÚ.
Delegácia Slovenskej republiky na 64. zasadnutí Valného zhromaždenia Organizácie Spojených národov bude vychádzať z týchto spoločných priorít Európskej únie a bude sledovať nasledovné ciele:

Všeobecná časť
1.	Podporovať posilnenie schopnosti OSN účinne reagovať na globálne krízy a výzvy a čeliť im prostredníctvom účinného multilateralizmu založeného na medzinárodnom práve a zásadách zakotvených v Charte OSN. Podporovať plnenie cieľov stanovených na Svetovom samite OSN v roku 2005. 
2.	V súlade s dlhodobou európskou prioritou podporovať posilnenie OSN a reformu systému OSN ako bolo dohodnuté na Svetovom samite OSN v roku 2005. Zlepšiť aktívnu komunikáciu so všetkými členskými štátmi  OSN s cieľom dosiahnuť pokrok a uskutočniť reformu hlavných orgánov OSN, okrem iného Valného zhromaždenia OSN (VZ OSN), Hospodárskej a sociálnej rady (ECOSOC) a Bezpečnostnej rady OSN (BR OSN) a posilniť tak reprezentatívnosť, transparentnosť a účinnosť celého systému. 
3.	Poskytovať OSN dostatočné zdroje na plnenie jej špecifickej úlohy a na zvládanie výziev, ktorým čelí. Klásť väčší dôraz na celkový proces reformy OSN, založený na zodpovednosti, riadení rizík a tvorbe rozpočtu zameraného na výsledky.
4.	Podporovať koordinované a včasné opatrenia potrebné na oživenie globálnej ekonomiky pri zachovaní ekonomického a sociálneho pokroku, ktorý bol za posledné desaťročia dosiahnutý v mnohých rozvojových krajinách. Zachovať úsilie o dosiahnutie miléniových rozvojových cieľov (MDGs) a klásť dôraz na zmiernenie dôsledkov globálnej hospodárskej krízy pre najchudobnejších a najzraniteľnejších. 
5.	Podporovať ústrednú úlohu Rámcového dohovoru OSN o zmene klímy ako fóra, na ktorom sa do konca roku 2009 dohodne ambiciózna, spravodlivá, globálna a komplexná dohoda o klíme na obdobie po roku 2012. 
6.	Naďalej vyvíjať úsilie zamerané na dosiahnutie pokroku v oblasti medzinárodného odzbrojenia, kontroly zbrojenia a nešírenia zbraní hromadného ničenia a ich nosičov. 
7.	Podporovať prácu OSN v oblasti prevencie konfliktov, ich riešenia, ako aj v oblasti udržiavania a budovania mieru. Stúpajúci počet mierových operácií vyžaduje posilnenie kapacít OSN v oblasti predchádzania konfliktom a udržiavania mieru, zlepšenie rozhodovacieho procesu BR OSN týkajúceho sa mierových operácií, posilnenie prepojenia medzi úsilím o udržiavanie mieru a obnovou a rekonštrukciou po konflikte.
8.	Plne podporovať úsilie GT OSN realizovať koncept „zodpovednosti chrániť“ tak, ako bol odsúhlasený hlavami členských štátov OSN na samite OSN v roku 2005 a jeho trojpilierovú stratégiu, ktorú uvádza GT OSN vo svojej správe. Potvrdiť odhodlanie uviesť tento koncept do praxe pri zdôraznení najmä jeho preventívneho významu. 
9.	Podporovať rešpektovanie ľudskej dôstojnosti, slobody, demokracie, právneho štátu a ľudských práv, ako aj zachovanie mieru a posilnenie medzinárodnej bezpečnosti v súlade s Chartou OSN a medzinárodným právom.
10.	Aktívne sa zapájať do medzikultúrneho dialógu s cieľom prispieť ku vzájomnému porozumeniu medzi národmi a bojovať proti hrozbe radikalizácie, extrémistickým ideológiám a diskriminácii.
11.	Spolu s ostatnými členskými štátmi EÚ a Európskou komisiou podporovať ciele Aliancie civilizácií a jej projekty zamerané na podporu medzikultúrneho dialógu.  
1. Reforma financovania, riadenia a správy OSN
12.	Usilovať o obmedzenie ďalšieho neoprávneného zvyšovania bežného rozpočtu OSN pre nadchádzajúce dvojročné obdobie 2010 – 2011. Naďalej sa usilovať o znižovanie výdavkov na financovanie renovácie budov Sekretariátu OSN, ktoré súvisia s plánom rekonštrukcie sídla OSN. Konštruktívne sa zapájať do rokovaní o novej prípevkovej škále na roky 2010 – 2012, ktorá by mala lepšie zohľadňovať zásadu „schopnosť platiť“. 
13.	Zohrávať aktívnu úlohu v podpore riadneho finančného hospodárenia a v dodržiavaní rozpočtovej disciplíny. Podporovať pokračovanie reformy riadenia s cieľom dosiahnuť hmatateľné výsledky v konkrétnych oblastiach, ako manažment ľudských zdrojov, riadenie a dohľad a manažment založený na výsledkoch. 
14.	Usilovať o podporu právneho štátu na medzinárodnej i vnútroštátnej úrovni, a to aj podporou aktivít skupiny pre zdroje a koordináciu právneho štátu a oddelenia pre právny štát na Sekretariáte OSN a podporiť financovanie tohto oddelenia z bežného rozpočtu OSN. 
15.	Naďalej podporovať silné vedenie a celosystémovú koherenciu OSN, zohrávať aktívnu úlohu v posilňovaní schopnosti OSN dosahovať výsledky „ako jeden celok“ v oblasti rozvoja a plne sa angažovať v zabezpečovaní toho, aby sa konsenzus dosiahnutý v rezolúcii A/RES/62/277 plne vykonával. 
16.	Vyzývať k začleňovaniu rodových otázok do všetkých aspektov činností OSN prostredníctvom náležitého financovania, zodpovednosti a jasných referenčných hodnôt. Presadzovať vytvorenie konsolidovaného subjektu pre oblasť rodových otázok s významným mandátom a financovaním s cieľom dosiahnuť rodovú rovnosť a posilnenie postavenia žien.
17.	Dôrazne podporovať tri hlavné piliere OSN – bezpečnosť, rozvoj a ľudské práva – ktoré sú spolu prepojené a navzájom sa posilňujú.
2. Medzinárodný mier a bezpečnosť
2.1. Predchádzanie konfliktom, udržiavanie a budovanie mieru
18.	Zdôrazňovať význam posilňovania preventívnej diplomacie a mediácie OSN. V tejto súvislosti podporiť súčasný proces posilňovania odboru pre politické záležitosti Sekretariátu OSN. Podporovať koordináciu úsilia o predchádzanie konfliktom a výmenu informácií a analýz v oblasti včasného varovania medzi jednotlivými súčasťami Sekretariátu OSN.
19.	Podporovať proces revízie aktivít OSN v oblasti zachovania mieru, ktorý zahŕňa najmä posilnenie kapacít na plánovanie a účinné riadenie operácií, systematickejšie vypracovanie mandátov mierových misií a zintenzívnenie kontaktov s prispievateľskými krajinami.
20.	Presadzovať ochranu civilistov a bezpečnosť personálu OSN a iného medzinárodného personálu ako neoddeliteľnú súčasť mandátov mierových misií. Maximálnu pozornosť venovať boju proti násiliu páchanému na ženách a deťoch v zmysle rezolúcií BR OSN č. 1325, 1820 a 1612. Plne podporovať politiku nulovej tolerancie voči sexuálnemu zneužívaniu zo strany príslušníkov mierových jednotiek OSN. Presadzovať zohľadnenie úlohy žien ako kľúčových aktérov a sprostredkovateľov zmeny.
21.	Podporovať ďalší rozvoj spolupráce OSN s ostatnými medzinárodnými a regionálnymi subjektmi a organizáciami, ktorej príkladom je úspešná spolupráca medzi EÚ a OSN v oblasti krízového manažmentu a v oblasti mierových misií pod vedením OSN alebo uskutočňovaných s mandátom OSN. V tejto súvislosti nabádať na ďalšie posilňovanie strategického partnerstva medzi Africkou úniou a OSN, ako aj k spolupráci OSN a NATO v súlade s vyhlásením generálnych tajomníkov oboch organizácií zo septembra 2008. 
22.	Klásť dôraz na podporu dôveryhodného politického mierového procesu a okamžitého úsilia o budovanie mieru po konfliktoch, najmä v oblasti polície, právneho štátu, odzbrojenia, demobilizácie a reintegrácie a reformy bezpečnostného sektora. Podporovať budovanie kapacít v oblasti odbornej prípravy a zabezpečenie efektívneho nasadzovania civilných expertov. 
23.	Naďalej podporovať činnosť Komisie na budovanie mieru (Peacebuilding Commission) ako dôležitý prvok v bezpečnostnej štruktúre OSN. Aktívne podporovať proces preskúmania doterajších činností OSN v oblasti budovania mieru, ktorý sa uskutoční v roku 2010.
24.	Podporovať úsilie o zefektívnenie Fondu na budovanie mieru (Peacebuilding Fund) ako doplnkového nástroja k úsiliu o budovanie mieru prostredníctvom rýchleho poskytnutia zdrojov na odštartovanie činností v kľúčových oblastiach. 
25.	Aktívne pracovať na posilnení koordinácie medzinárodnej humanitárnej reakcie a úlohy OSN ako koordinátora humanitárnej pomoci v zmysle „Konsenzu EÚ o humanitárnej pomoci a jej akčného plánu“ a presadzovať ich súlad s medzinárodným humanitárnym právom. 
2.2. Medzinárodná spravodlivosť
26.	Venovať pozornosť ukončeniu beztrestnosti najzávažnejších medzinárodných trestných činov, naďalej podporovať Medzinárodný trestný súd (ICC) a presadzovať univerzálnosť a integritu Rímskeho štatútu.
27.	Plne podporiť stratégie na ukončenie a stanovenie mechanizmov na riešenie zostávajúcich úloh Medzinárodného trestného tribunálu pre bývalú Juhosláviu (ICTY), Medzinárodného trestného tribunálu pre Rwandu (ICTR) a Špeciálneho súdu pre Sierra Leone (SCSL).  Podporiť prácu osobitného tribunálu pre Libanon.
2.3. Boj proti terorizmu, organizovanej trestnej činnosti 
a iným nadnárodným hrozbám
28.	Podporiť existujúce opatrenia OSN v globálnom boji proti medzinárodnému terorizmu a vyjadriť podporu lepšej koordinácii jej mnohých činností na boj proti terorizmu s cieľom zvýšenia jej efektívnosti pri neustále sa meniacej povahe medzinárodného terorizmu. 
	Zdôrazniť potrebu medzinárodného konsenzu o normatívnom rámci. Naďalej zdôrazňovať potrebu urýchleného ukončenia rokovaní o komplexnom dohovore o medzinárodnom terorizme. 
	Presadzovať princíp súladu protiteroristického úsilia s medzinárodným právom vrátane oblasti ľudských práv, utečeneckého práva a medzinárodného humanitárneho práva.
29.	Vyjadriť odhodlanie a pripravenosť prispievať k vykonávaniu globálnej stratégie OSN pre boj proti terorizmu, ktorá musí zahŕňať všetky zainteresované strany na všetkých úrovniach vrátane občianskej spoločnosti a súkromného sektora, najmä v oblasti boja proti radikalizačným procesom a financovaniu terorizmu. V tejto súvislosti podporovať pracovnú skupinu OSN na implementáciu boja proti terorizmu, jej lepšie financovanie z bežného rozpočtu OSN a zvýšenie počtu jej personálu podľa možnosti formou presunu zdrojov.
30.	Podporovať holistický a integrovaný prístup v boji proti organizovanej trestnej činnosti, obchodovaniu s drogami a s ľuďmi, ako aj korupcii, ktoré predstavujú rastúcu hrozbu podkopávajúcu udržateľný rozvoj, politickú stabilitu a demokratické inštitúcie, a tým aj hrozbu pre medzinárodný mier a bezpečnosť. 
2.4. Odzbrojenie, kontrola zbrojenia a nešírenie
31.	Zdôrazňovať záväzok SR k medzinárodnému odzbrojeniu, kontrole zbrojenia a nešíreniu a k posilneniu systému medzinárodných zmlúv a pokračovať v práci na jeho podpore v súlade s cieľmi stanovenými v bezpečnostnej stratégii EÚ a stratégii EÚ proti šíreniu zbraní hromadného ničenia.
32.	Klásť dôraz na dosiahnutie úspešného výsledku hodnotiacej konferencie Zmluvy o nešírení jadrových zbraní v roku 2010. Zdôrazňovať potrebu plnej implementácie tohto základného piliera nešírenia jadrových zbraní vo všetkých jeho aspektoch. Naďalej aj finančnými prostriedkami podporovať medzinárodné úsilie zamerané na vytvorenie multilaterálnej banky pre jadrové palivo pod záštitou MAAE. 
Podporiť nadobudnutie platnosti Zmluvy o všeobecnom zákaze jadrových skúšok (CTBT) a začatie rokovaní bez predbežných podmienok o Zmluve o zákaze výroby štiepnych materiálov pre jadrové zbrane alebo iné jadrové výbušné zariadenia vrátane jej verifikácie v Konferencii o odzbrojení. 
	Naďalej poskytovať finančnú podporu pre aktivity Organizácie pre zákaz chemických zbraní, Prípravného výboru Organizácie Zmluvy o všeobecnom zákaze jadrových skúšok (CTBTO), Výboru BR OSN č. 1540 a v rámci Haagskeho kódexu proti šíreniu balistických rakiet. 
33.	Podporiť vykonávanie Akčného programu OSN týkajúceho sa ručných a ľahkých zbraní a prispievať k opatreniam zameraným proti nezákonnému obchodovaniu s týmito zbraňami.  Naďalej podporovať proces zameraný na vypracovanie komplexnej, právne záväznej zmluvy o obchode so zbraňami. 
34.	Naďalej pracovať na kódexe správania pre aktivity realizované v kozmickom priestore s cieľom vytvoriť opatrenia zamerané na transparentnosť a budovanie dôvery v tejto oblasti. 
35.	Podporiť úsilie o zabezpečenie toho, aby Irán a KĽDR dodržiavali záväzky vyplývajúce z príslušných rezolúcií BR OSN.
3. Trvalo udržateľný rozvoj
3.1. Rozvoj a vplyv hospodárskej krízy
36.	Venovať pozornosť systematickému prístupu k hospodárskej a finančnej kríze, ktoré predstavujú hrozbu pre rozvoj. Kríza je zároveň príležitosťou na presadzovanie reforiem a smerovanie k energeticky účinnému hospodárstvu a tým aj k trvalo udržateľnému rozvoju. 
37.	Potvrdiť odhodlanie pomáhať rozvojovým krajinám, ktoré sú obzvlášť zasiahnuté svetovou potravinovou krízou, a to aj prostredníctvom nového nástroja EÚ na podporu poľnohospodárstva v rozvojových krajinách. Spolupracovať so systémom OSN na vypracovaní jednotnej globálnej stratégie a akčného plánu, ktorý bude zahŕňať humanitárne a rozvojové ciele v oblasti potravinovej bezpečnosti.

3.2. Hospodársky a sociálny rozvoj
38.	Konštruktívne sa podieľať na práci 64. VZ OSN s cieľom podporiť dosiahnutie MDGs, ako aj pokrok v oblasti trvalo udržateľného rozvoja a s tým súvisiacich  cieľov z Johannesburgu. Zapojiť sa do prípravného procesu k samitu o MDGs v roku 2010. 
39.	Spolu s ostatnými krajinami EÚ opätovne potvrdiť pevné odhodlanie dosiahnuť svoje ciele v rámci oficiálnej rozvojovej pomoci (ODA) aj napriek celosvetovej hospodárskej a finančnej kríze. Potvrdiť odhodlanie odviesť v rámci EÚ najmenej 50 % zvýšenia kolektívnej pomoci do Afriky a spoločne dosiahnuť cieľ poskytnúť pomoc vo výške 0,15 % až 0,20 % HDP najmenej rozvinutým krajinám. 
	Naďalej podporovať vnútroštátne reformy v rozvojových krajinách, hlavne v oblasti demokratickej správy vecí verejných, budovania inštitúcií a riadneho makroekonomického, fiškálneho a verejného finančného hospodárenia.
3.3. Zmena klímy a životné prostredie
40.	V záujme dosiahnutia globálnej dohody o klíme podporiť stretnutie na vysokej úrovni ku klimatickým zmenám organizované generálnym tajomníkom OSN dňa 22. septembra 2009, ktoré môže prispieť k dosiahnutiu konsenzu na konferencii k Rámcovému dohovoru OSN o zmene klímy, ktorá sa bude konať v decembri 2009 v Kodani. 
	Spolu s ostatnými krajinami EÚ byť pripravení prevziať svoj podiel na financovaní opatrení zameraných na znižovanie emisií skleníkových plynov a prispôsobenie sa nepriaznivým dôsledkom zmeny klímy, najmä v najzraniteľnejších rozvojových krajinách.
41.	Majúc na pamäti bezpečnostné dôsledky zmeny klímy, presadzovať integrovanejší prístup k zmene klímy a zohľadniť osobitné potreby najmenej rozvinutých krajín a malých ostrovných rozvojových štátov. 
42.	Vzhľadom na celkové zhoršenie stavu životného prostredia a na prepojenosť výziev v tejto oblasti, podporiť integrovaný a koordinovaný medzinárodný prístup a podporiť opätovné začatie rokovaní o Medzinárodnom riadení v oblasti životného prostredia (International Environmental Governance) po skončení práce ministerskej skupiny vo februári 2010. 
43.	Zohrávať aktívnu úlohu pri podpore aktivít v rámci Medzinárodného roka biodiverzity (2010) a usilovať o dosiahnutie cieľov stanovených v Dohovore o biologickej diverzite.
4. Ľudské práva
44.	V nadväznosti na minuloročné oslavy 60. výročia Všeobecnej deklarácie ľudských práv naďalej aktívne podporovať začleňovanie ľudských práv do všetkých aspektov práce OSN.
45.	Podporovať všeobecné priority EÚ v oblasti ľudských práv, ktorými sú účinná podpora a ochrana ľudských práv vrátane práv členov zraniteľných skupín, zrušenie trestu smrti, sloboda vyjadrovania, sloboda náboženského vyznania a slobodných médií, práva dieťaťa, ochrana obhajcov ľudských práv, spolupráca s občianskou spoločnosťou a mimovládnymi organizáciami a spolupráca s medzinárodnými mechanizmami na ochranu ľudských práv.
46.	Prostredníctvom aktívnej angažovanosti v Rade OSN pre ľudské práva naďalej nabádať členské štáty OSN k dodržiavaniu medzinárodnoprávnych záväzkov v oblasti ľudských práv. Venovať pozornosť všetkým osobitným procedúram rady vrátane geografických a tematických mandátov a usilovať o ich zachovanie a posilnenie. Podporovať efektívne univerzálne periodické hodnotenie ako dôležitý nástroj na dosiahnutie pokroku v oblasti ľudských práv. 
47.	Podporovať 3. výbor VZ OSN a samotné VZ OSN, ktoré sú naďalej univerzálnymi fórami na riešenie globálnych tematických otázok a záležitostí týkajúcich sa jednotlivých krajín. 
48.	Hľadať inovatívne spôsoby na promptnejšie riešenie naliehavých situácií v oblasti ľudských práv v rôznych častiach sveta. O hodnotení práce Rady OSN pre ľudské práva sa musí začať uvažovať včas vzhľadom na termín prehodnotenia, ktorý je stanovený na rok 2011.
49.	Naďalej sa usilovať zabezpečiť efektívnosť a nezávislosť Úradu vysokého komisára pre ľudské práva pri podpore a ochrane ľudských práv. 
50.	Podporovať upevnenie prístupu založeného na rešpektovaní ľudských práv pri tvorbe programov a začleňovaní rodových otázok do všetkých aspektov činností OSN.